La Llei orgànica 9/1995, de 20 de novembre, de la participació, l'avaluació i el govern dels centres docents, en l'article 25.5 va preveure que els directors nomenats d'acord amb el procediment establert a la mateixa Llei i que han exercit el seu càrrec, amb valoració positiva, durant el període de temps que cada administració educativa determini, mantenen, mentre romanen en situació d'actiu, la percepció d'una part del complement específic corresponent, segons el nombre d'anys d'exercici del càrrec.
Les previsions d'aquesta Llei han estat desenvolupades pel Decret 413/2000, de 27 de desembre, pel qual es regula la consolidació personal de part del complement retributiu específic per l'exercici del càrrec de director o directora en els centres docents públics de Catalunya, pel que fa als centres de la Generalitat de Catalunya gestionats pel Departament d'Educació, i pel Decret 11/2003, de 8 de gener, de consolidació de part del complement retributiu específic per a l'exercici del càrrec de director o directora en els centres de formació d'adults de titularitat del Departament de Benestar i Família, pel que fa als centres de la Generalitat de Catalunya gestionats pel Departament de Benestar i Família, actualment gestionats pel Departament d'Educació d'acord amb el Decret 282/2004, d'11 de maig, de reestructuració parcial dels departaments d'Ensenyament i de Benestar i Família.
La Llei orgànica 10/2002, de 23 de desembre, de qualitat de l'educació, regula un nou procediment de selecció i nomenament del director/a dels centres docents públics.
La mateixa Llei en l'article 94.3 preveu que els directors dels centres docents públics que hagin exercit el seu càrrec amb valoració positiva durant el període de temps que cada administració educativa determini, mantindran, mentre romanguin en situació d'actiu, la percepció del complement retributiu corresponent en la proporció, condicions i requisits que determinin les administracions educatives.
La Llei esmentada preveu que es tindran en compte a aquests efectes el nombre d'anys d'exercici del càrrec de director.
Per tant, aquest Decret desenvolupa les previsions de la Llei orgànica 10/2002 en relació amb la consolidació del complement retributiu específic per l'exercici del càrrec de director, si bé els decrets 413/2000 i 11/2003 s'aplicaran amb caràcter transitori, fins a la finalització del mandat dels directors i directores que exerceixen el càrrec a l'empara de les previsions de la Llei orgànica 9/1995.
En virtut d'això, amb el tràmit previ de consulta i participació amb els representants del personal al servei de les administracions públiques, amb l'informe del Consell Escolar de Catalunya, de la Comissió Tècnica de la Funció Pública, d'acord amb el dictamen de la Comissió Jurídica Assessora, a proposta de la consellera d'Educació i amb la deliberació prèvia del Govern,
Aquest Decret és d'aplicació als professors que pertanyen als cossos o escales a què fa referència la Llei orgànica 1/1990, de 3 d'octubre, d'ordenació general del sistema educatiu i la Llei orgànica 10/2002, de 23 de desembre, de qualitat de l'educació, que han desenvolupat la tasca de director o directora en els centres docents de la Generalitat de Catalunya gestionats pel Departament d'Educació i també els que l'han desenvolupat en centres docents de titularitat de la Generalitat de Catalunya que són gestionats per consorcis, o qualsevol altre instrument de gestió compartida, amb participació majoritària del Departament d'Educació.
Consolidació d'una part del complement específic propi del càrrec de director o directora
El professorat que hagi estat nomenat per a l'exercici del càrrec de director o directora d'acord amb el procediment que estableix la Llei orgànica 10/2002, de 23 de desembre, de qualitat de l'educació, i el Decret 317/2004, de 22 de juny, pel qual es regulen la constitució i la composició del consell escolar, la selecció del director o directora i el nomenament i el cessament dels òrgans de govern dels centres docents públics, que hagin completat algun o alguns dels períodes de mandat que preveu l'article 89 de la Llei esmentada i que hagin exercit el càrrec amb valoració positiva, consoliden la part del complement específic propi del càrrec de director o directora que es determina a l'article següent.
Aquest complement el perceben mentre estan en situació d'actiu sense exercir el càrrec.
Percentatges del complement específic corresponent al càrrec
L'import del complement es determina sobre la base del que correspon, en el moment de la consolidació, a l'exercici del càrrec de director o directora en el centre on es consolida, i en el percentatge i segons els períodes que es concreten a continuació, amb independència de la continuïtat en el temps d'aquests períodes:
Cinquè període i següents: 5% cada període.
Els percentatges corresponents als diferents períodes són acumulatius entre ells, amb el límit màxim del 90% a efectes de consolidació.
Procediment per a la valoració de l'exercici del càrrec de director
El Departament d'Educació estableix el procediment per a la valoració de l'exercici del càrrec de director, la qual fa atenent les seves competències:
a) Direcció i coordinació de totes les activitats del centre cap a la consecució del seu projecte educatiu, d'acord amb les disposicions vigents i sense perjudici de les competències atribuïdes al claustre de professors i al consell escolar del centre.
b) Impuls a la col·laboració amb les famílies, amb institucions i amb organismes que facilitin la relació del centre amb l'entorn, i foment d'un clima escolar que afavoreixi l'estudi i el desenvolupament d'actuacions que propiciïn una formació integral en coneixements i valors dels alumnes.
c) Afavoriment de la convivència en el centre, resolució dels conflictes i imposició de totes les mesures disciplinàries que corresponguin als alumnes d'acord amb les normes establertes per l'Administració educativa i en compliment dels criteris fixats en el reglament de règim interior del centre.
d) Promoció de plans de millora de la qualitat del centre, així com projecte d'innovació i recerca educativa.
e) Impuls i participació en processos d'avaluació del centre.
f) Exercici d'altres competències en matèria administrativa i de personal establertes a l'article 79 de la Llei orgànica 10/2002, de 23 de desembre.
g) Impuls de projectes educatius per a la resolució de conflictes i de models de convivència basats en la diversitat i en el respecte a la igualtat de drets i oportunitats entre l'alumnat.
Consolidació de les pròrrogues de nomenament per al curs 2003-2004 o per al curs 2004-2005
Els directors als que s'ha prorrogat el nomenament per al curs 2003-2004 o per al curs 2004-2005, d'acord amb les resolucions de 6 de juny de 2003 i de 28 de maig de 2004, del director general de Centres Docents, per les quals es donen instruccions en relació amb el mandat dels directors i de les directores i de la resta de membres de l'equip directiu dels centres públics, consoliden un terç del percentatge corresponent al període posterior al que ja tenen consolidat, d'acord amb l'article 3 d'aquest Decret.
Els directors als que s'ha prorrogat el nomenament per al curs 2003-2004 i per al curs 2004-2005, d'acord amb les resolucions esmentades abans, consoliden dos terços del percentatge corresponent al període posterior al que ja tenen consolidat.
Per consolidar aquestes quantitats és necessària la valoració positiva de l'exercici del càrrec de director o directora en els corresponents períodes de pròrroga d'acord amb el que s'estableix a l'article 4 d'aquest Decret.
Aquesta consolidació és independent dels períodes establerts a l'article 3, però resta subjecta a la limitació del 90% establerta en el mateix article.
Normativa que cal aplicar als directors que ja han consolidat algun període d'acord amb el Decret 413/2000, de 27 de desembre
Els directors que tenen consolidat algun període d'acord amb el que estableix el Decret 413/2000, de 27 de desembre, i són nomenats per a l'exercici del càrrec de director o directora d'acord amb el procediment que estableix la Llei orgànica 10/2002, de 23 de desembre, es consideren situats en el període de mandat immediatament posterior a l'últim consolidat i si el completen amb valoració positiva, consoliden el període i percentatge corresponent dels establerts a l'article 3 d'aquest Decret.
Els períodes consolidats d'acord amb el que estableix el Decret 413/2000, de 27 de desembre, mantenen els percentatges previstos al Decret esmentat del complement propi del càrrec en el moment de la consolidació.
Consolidació dels directors nomenats d'acord amb la normativa anterior
Als directors nomenats d'acord amb el procediment establert per la Llei orgànica 9/1995, de 20 de novembre, de la participació, l'avaluació i el govern dels centres docents, els hi és d'aplicació el Decret 413/2000, de 27 de desembre, pel qual es regula la consolidació personal de part del complement retributiu específic per l'exercici del càrrec de director o directora en els centres docents públics de Catalunya, i el Decret 11/2003, de 8 de gener, de consolidació de part del complement retributiu específic per a l'exercici del càrrec de director o directora en els centres de formació d'adults de titularitat del Departament de Benestar i Família, amb independència de quan acaba el període de nomenament.
Queden derogats el Decret 413/2000, de 27 de desembre, pel qual es regula la consolidació personal de part del complement retributiu específic per l'exercici del càrrec de director o directora en els centres docents públics de Catalunya, i el Decret 11/2003, de 8 de gener, de consolidació de part dels complement retributiu específic per a l'exercici del càrrec de director o directora en els centres de formació d'adults de titularitat del Departament de Benestar i Família.
Barcelona, 27 de desembre de 2005